吳刺史廟
作者：王應麟
朝代：宋

paragraphs: 城西有祠臨水涘，翠松列植路如砥。
問之耆老此爲誰，唐大曆中吳刺史。
刺史爲民開陂湖，故蹟猶傳堰九里。
年年簫鼓報豐穰，决渠爲雨潤澤美。
遺愛有橋名懷恩，姓名不載太史氏。
昔漢吳公治第一，列傳寂寂名無紀。
刺史豈其苗裔歟，明州政亦河南比。
堂上大書荆公詩，蘭菊春秋百世祀。
地志祇稱王長官，有功於民蓋一揆。
吾聞是邦多賢守，裴王碑字顔與李。
惟侯盛德著人心，彼石可焚祠弗圯。
廣德湖爲鴻隙陂，召棠欒社誰敢毀。
秔稌充羨侯之賜，廟食長存如此水。